**Tisztelt Sportszervezet!**

Röviden szeretnénk összefoglaló tájékoztatást adni az Önök részére a TAO kapcsán történt változásról.

A Magyar Közlönyben 2022. december 21-én megjelent **2022. évi LXXV. törvény** (egyes törvények bürokráciacsökkentéssel és jogharmonizációval összefüggő módosításáról) **16. §-a** 2023. január 1-vel, **hatályon kívül helyezte a** közbeszerzésekről szóló **2015. évi CXLIII. törvény 3. § 39. pontját.**

A Kbt. 3. § 39. pontja hatályon kívül helyezésének indoka, hogy a Kbt. 3. § 39. pontja a **2014/24/EU irányelvben foglaltakhoz képest szűkebb körben határozza meg a támogatás fogalmát**.

A törvényi indoklás alapján, azon célból, hogy a „támogatás” fogalom uniós jogi értelmezésének minden kétséget kizáró módon a magyar jogszabályi megfogalmazás megfeleljen, **szükségessé vált a Kbt. 3. § 39. pontja szerinti támogatás fogalmának hatályon kívül helyezése**, amellyel valamennyi támogatástípus esetében (beleértve minden típusú adókedvezményt és kezességvállalást) az EUB joggyakorlatával összhangban esetről esetre lesz vizsgálandó a közbeszerzési kötelezettség.

Mindazon szervezetek, amelyek nem tartoztak/tartoznak a klasszikus ajánlatkérői körbe (Kbt. 5. § (1) bekezdés), azok számára a **Kbt. 5. (2) bekezdése alapján keletkezhet közbeszerzési kötelezettség** az adott rendelkezésben rögzített feltételek esetén:

A **Kbt. 5. § (2) bekezdés** az alábbiakat rögzíti:

„5. § (2): A **támogatásból megvalósuló beszerzés vonatkozásában** közbeszerzési eljárás lefolytatására kötelezett az az (1) bekezdés hatálya alá nem tartozó szervezet vagy személy, amelynek **uniós közbeszerzési értékhatárokat elérő vagy meghaladó becsült értékű beszerzését többségi részben, uniós értékhatárokat el nem érő, de a nemzeti közbeszerzési értékhatárokat elérő vagy meghaladó becsült értékű beszerzését 75%-ot meghaladó mértékben** az (1) bekezdésben meghatározott egy vagy több szervezet vagy személy közvetlenül **támogatja**, **feltéve,** hogy a beszerzés tárgya

a) olyan építési beruházás, amely az 1. melléklet szerinti mélyépítési tevékenységet foglal magában,

b) olyan építési beruházás, amely kórház, **sportlétesítmény**, szabadidős és szórakoztató létesítmény, iskola, felsőoktatási épület vagy közigazgatási rendeltetésű épület **építési munkáit foglalja magában**, vagy

c) **olyan szolgáltatás** megrendelése, amely az a) vagy a b) pont szerinti **építési beruházáshoz kapcsolódik**.”

A 2022. december 29-én kiadott a „**Közbeszerzési Hatóság Elnökének a 2023. január 1-jétől irányadó közbeszerzési értékhatárokról szóló tájékoztatója” alapján, a jelen tájékoztató kapcsán releváns értékhatárok:**

**építési beruházás esetén az értékhatárok:**

nemzeti értékhatár: nettó 50 000 000 Ft - 1 883 592 360 Ft között

uniós értékhatár: nettó 1 883 592 360 Ft felett

**szolgáltatás megrendelése esetén:**

nemzeti értékhatár: nettó 15 000 000 Ft – 75 245 700 Ft között

uniós értékhatár: nettó 75 245 700 Ft felett

Felhívjuk szíves figyelmüket, hogy pl. az építészeti-műszaki tervezési szolgáltatás, belsőépítészeti tervezési szolgáltatás és egyéb tervezési szolgáltatás a Kbt. 111. § r-s pontjában szabályozottak szerint, uniós értékhatárig kivételt képez a törvény hatálya alól.

A részletszabályok további tisztázása érdekében a HM Sportért Felelős Államtitkársága állásfoglalást kért a Közbeszerzési Hatóságtól, amelyet itt olvashat:



A gyakorlati alkalmazás könnyítése kapcsán az alábbi **példákkal** szeretnénk segítséget nyújtani:

**1,** Az előbb leírtak alapján **klasszikus ajánlatkérői körbe nem tartozó labdarúgó szervezet**nek akkor keletkezik közbeszerzési kötelezettsége, amennyiben az 5. § (2) bekezdése alapján pl: olyan sportlétesítmény építési beruházást tervez megvalósítani vagy ehhez kapcsolódó kiegészítő szolgáltatást tervez megrendelni **nemzeti értékhatárt elérő** beszerzés esetén, ahol a támogatás aránya a becsült költség 75%-át meghaladja.

Amennyiben támogatásnak nem minősülő egyéb (saját) forrást biztosít a beszerzés becsült értékének 25%-át meghaladóan, nem keletkezik közbeszerzési kötelezettsége (önkéntes alapon lefolytathat közbeszerzési eljárást). A Közbeszerzési Hatóság Elnöke által kiadott állásfoglalás alapján a TAO forrás akkor minősül támogatásnak, amennyiben azt a Kbt. 5. § (1) bekezdésben meghatározott ajánlatkérő nyújtja.

**2,** Az előbb leírtak alapján **klasszikus ajánlatkérői körbe nem tartozó labdarúgó szervezet**nek akkor keletkezik közbeszerzési kötelezettsége, amennyiben az 5. § (2) bekezdése alapján pl: olyan sportlétesítmény építési beruházást tervez megvalósítani vagy ehhez kapcsolódó kiegészítő szolgáltatást tervez megrendelni **uniós értékhatárt elérő** beszerzés esetén, ahol a támogatás aránya a becsült költség 50%-át meghaladja.

Amennyiben támogatásnak nem minősülő egyéb (saját) forrást biztosít a beszerzés becsült értékének 50%-át meghaladóan, nem keletkezik közbeszerzési kötelezettsége (önkéntes alapon lefolytathat közbeszerzési eljárást). A Közbeszerzési Hatóság Elnöke által kiadott állásfoglalás alapján a TAO forrás akkor minősül támogatásnak, amennyiben azt a Kbt. 5. § (1) bekezdésben meghatározott ajánlatkérő nyújtja.

**Összefoglalva:**

A jogszabály módosítás kapcsán mindazon szervezet, amely nem tartozik a klasszikus ajánlatkérői körbe, és a Kbt. 5. § (2) bekezdésben rögzített beszerzését részben vagy egészben támogatásból (állami, uniós) és/vagy TAO forrásból kívánja finanszírozni, kellő körültekintéssel mérlegelni szükséges, hogy a beszerzés kapcsán közbeszerzési kötelezettsége keletkezik e. A köz/beszerzési eljárás lebonyolításának jogszerűségéért a Sportszervezet tartozik teljeskörű felelőséggel.

Kérjük a tájékoztatóban foglaltak szíves tudomásulvételét.

2023. április 24.

Tisztelettel.

Dr. Vági Márton, főtitkár